### NN 39/2016 (28.4.2016.), Obvezatne upute broj FLS I i FLN I - o suradnji Državnog izbornog povjerenstva Republike Hrvatske i Općinskog izbornog povjerenstva Općine Murter - Kornati u provedbi nadzora financiranja izborne promidžbe te pravima i obvezama sudionika provedbe nadzora financiranja izborne promidžbe na prijevremenim izborima za Općinsko vijeće i općinskog načelnika te zamjenika općinskog načelnika Općine Murter - Kornati koji će se održati 29. svibnja 2016.

DRŽAVNO IZBORNO POVJERENSTVO REPUBLIKE HRVATSKE

1036

Na osnovi članka 27. stavaka 2. i 8. Zakona o financiranju političkih aktivnosti i izborne promidžbe (»Narodne novine«, broj 24/11, 61/11, 27/13 i 48/13 – pročišćeni tekst i 2/14 Odluka USRH, broj U-I-2986/2013, u daljnjem tekstu: Zakon o financiranju), Državno izborno povjerenstvo Republike Hrvatske donijelo je

OBVEZATNE UPUTE

BROJ FLS I i FLN I

O SURADNJI DRŽAVNOG IZBORNOG POVJERENSTVA REPUBLIKE HRVATSKE I OPĆINSKOG IZBORNOG POVJERENSTVA OPĆINE MURTER – KORNATI U PROVEDBI NADZORA FINANCIRANJA IZBORNE PROMIDŽBE TE PRAVIMA I OBVEZAMA SUDIONIKA PROVEDBE NADZORA FINANCIRANJA IZBORNE PROMIDŽBE NA PRIJEVREMENIM IZBORIMA ZA OPĆINSKO VIJEĆE I OPĆINSKOG NAČELNIKA TE ZAMJENIKA OPĆINSKOG NAČELNIKA OPĆINE MURTER – KORNATI KOJI ĆE SE ODRŽATI 29. SVIBNJA 2016.

I. NADZOR FINANCIRANJA IZBORNE PROMIDŽBE

Nadzor financiranja izborne promidžbe na prijevremenim izborima za Općinsko vijeće i općinskog načelnika te zamjenika općinskog načelnika Općine Murter – Kornati provode:

– Državno izborno povjerenstvo Republike Hrvatske (u daljnjem tekstu: Državno izborno povjerenstvo) i

– Općinsko izborno povjerenstvo Općine Murter – Kornati (u daljnjem tekstu: nadležno povjerenstvo).

II. OBVEZE OPĆINSKOG IZBORNOG POVJERENSTVA

Nadležno povjerenstvo s Državnim izbornim povjerenstvom kontaktira:

– telefonskim putem (01/4569-711),

– elektroničkom poštom (dip@izbori.hr) ili

– poštom (Državno izborno povjerenstvo Republike Hrvatske, Zagreb, Visoka 15).

Nadležno povjerenstvo je dužno odrediti najmanje jednu osobu (člana izbornog povjerenstva) kao kontakt osobu za nadzor financiranja izborne promidžbe.

U provedbi nadzora financiranja izborne promidžbe, nadležno povjerenstvo:

• izbornim sudionicima daje priopćenje Državnog izbornog povjerenstva o financiranju izborne promidžbe te propisane obrasce koje su izborni sudionici dužni popunjavati,

• prilikom preuzimanja kandidacijskih lista odnosno kandidatura od izbornih sudionika će zatražiti podatke o posebnim računima otvorenim za financiranje izborne promidžbe (izborni sudionici moraju priložiti Ugovor o otvaranju posebnog računa za financiranje izborne promidžbe), te načinu objave izvješća,

• zaprima izvješća o primljenim donacijama za financiranje izborne promidžbe i izvješća o troškovima (rashodima) izborne promidžbe, prati objavu izvješća i evidentira ih u obrasce koji su dostavljeni od strane Državnog izbornog povjerenstva, a osobito o tome:

– je li izvješće predano pravovremeno,

– jesu li donacije dopuštene, tj. jesu li u skladu s člankom 22. Zakona o financiranju (podaci su sadržani u obrascu IZ-DP),

– je li visina donacije za pravne i fizičke osobe u skladu s člankom 11. Zakona o financiranju (podaci su sadržani u obrascu IZ-DP),

• sastavlja popis donacija pravnih osoba i evidentira ih u obrazac dostavljen od strane Državnog izbornog povjerenstva,

• zaprima financijske izvještaje za financiranje izborne promidžbe, s potrebnim prilozima, prati objavu financijskih izvještaja i evidentira ih u obrasce dostavljene od strane Državnog izbornog povjerenstva, a osobito o tome:

– je li financijski izvještaj (obrazac FIN-IZVJ) predan pravovremeno i sadržava li sve potrebne priloge (obrasce IZ-DP, IZ-TP, IZ-MO),

– jesu li donacije dopuštene, tj. jesu li u skladu s člankom 22. Zakona o financiranju (podaci su sadržani u prilogu – obrascu IZ-DP),

– je li visina donacije za pravne i fizičke osobe u skladu s člankom 11. Zakona o financiranju (podaci su sadržani u prilogu – obrascu IZ-DP),

• sastavlja popis donacija pravnih osoba i evidentira ih u obrazac koji je potrebno dostaviti Državnom izbornom povjerenstvu (one pravne osobe koje nisu obuhvaćene prethodno dostavljenim popisima),

• dostavlja radi objave Digitalno informacijsko-dokumentacijskom uredu Vlade Republike Hrvatske, financijski izvještaj o financiranju izborne promidžbe sa svim zakonom propisanim prilozima,

• u slučaju uočenih povreda Zakona o financiranju (osobito kršenje odredbe članka 11., članka 12., članka 13., članka 14. stavaka 4. i 5., članka 16., članka 17. stavka 1. podstavka 8. i stavka 2., članka 22., članka 24., članka 34. i članka 39. stavaka 3. i 4.), od izbornih sudionika kod kojih je uočeno nezakonito postupanje traži sve bankarske izvode koji se odnose na poseban račun i izvode uz izvješće o uočenim nepravilnostima odmah dostavlja Državnom izbornom povjerenstvu.

Nadležno povjerenstvo postupa s dokumentacijom u skladu s pravilima o zaštiti i obradi arhivskog i registraturnog gradiva.

III. Ove Obvezatne upute stupaju na snagu danom donošenja i objavit će se u »Narodnim novinama«.

Klasa: 013-06/16-03/03

Urbroj: 507/22-16-3

Zagreb, 28. travnja 2016.

Predsjednik

Branko Hrvatin, dipl. iur., v. r.

39 28.04.2016 Obvezatne upute broj FLS I i FLN I - o suradnji Državnog izbornog povjerenstva Republike Hrvatske i Općinskog izbornog povjerenstva Općine Murter - Kornati u provedbi nadzora financiranja izborne promidžbe te pravima i obvezama sudionika provedbe nadzora financiranja izborne promidžbe na prijevremenim izborima za Općinsko vijeće i općinskog načelnika te zamjenika općinskog načelnika Općine Murter - Kornati koji će se održati 29. svibnja 2016.